Myös Suomen poliisi on varautunut terrori-iskuun. Se kertoo käyneensä läpi muiden maiden viranomaisten kanssa useita terrorismiin viittaavia tapahtumia ja niistä saatuja taktisia oppeja.

Poliisista ei kuitenkaan suostuta kertomaan tarkemmin käytännön harjoittelun taktisista yksityiskohdista.

Jotain harjoittelun sisällöstä voidaan kuitenkin päätellä.

Esimerkiksi Lontoossa poliisin eliittijoukot simuloivat marraskuun 2015 Pariisin terrori-iskujen kaltaista tilannetta yli 2000 viranomaisen voimin. Harjoituksessa joulukuussa terroristit olivat hyökänneet ostoskeskukseen ja tappaneet siviilejä. Poliisin tehtävänä oli reagoida mahdollisimman nopeasti, estää lisäuhrien syntyminen ja turvata ensiavun saatavuus loukkaantuneille.

Manchesterissa poliisi harjoitteli 10. toukokuuta operatiivista toimintaa kuvitellun itsemurhapommittajan iskiessä ostoskeskukseen.

Suomen poliisi osallistuu kansainvälisiin harjoituksiin. Yhteistyö ja tietojen vaihto eri maiden viranomaisten välillä on säännöllistä, kertoo poliisitarkastaja Marko Savolainen.

”Toimintaa kehitetään jatkuvasti. Poliisi toimii aktiivisesti sekä antavana että saavana osapuolena erilaisten tilanteiden toimintamallien osalta.”

Terrori-iskujen lisäksi myös Suomessa koetut äärimmäiset tilanteet, kuten kauppakeskus Myyrmannin pommiräjähdys 2002 sekä Jokelan ja Kauhajoen koulusurmat 2007 ja 2008, saivat poliisin mukauttamaan toimintaansa ja päivittämään koulutusta.

”Päävastuu kaikissa akuuteissa tilanteissa on aina ensimmäisinä paikalle tulevilla poliisipartioilla. Ne on Jokelan ja Kauhajoen tapahtumien jälkeen koulutettu keskeyttämään rikoksentekijän toiminta kouluampumistapauksessa tai vastaavassa tilanteessa.”

Suomen koulutetuimmat ja parhaiten varustetut poliisit löytyvät Helsingin poliisin niin sanotusta Karhu-ryhmästä. Erikoiskoulutetut ja -varustetut poliisit toimivat valtakunnallisesti tilanteen mukaan. Jokaisessa poliisilaitoksessa on kuitenkin oma vaativien tilanteiden hoitoon koulutettu ja varustettu henkilöstö.

Poliisien terrorisminvastaiset erikoisryhmät harjoittelevat Euroopassa tehostetusti terrori-iskujen varalta. Uhka-arvioiden mukaan terrori-iskun todennäköisyys on suuri erityisesti Länsi-Euroopassa.

Länsi-Euroopassa viranomaisten terrorismin torjunta keskittyy nyt erityisesti Ranskassa kesä–heinäkuussa pelattaviin jalkapallon Euroopan-mestaruuskisoihin.

Ranskan poliisi on yhdessä maan muiden viranomaisten kanssa harjoitellut kevään aikana ahkerasti kisojen turvaamista.

Esimerkiksi Bordeaux’ssa simuloitiin terrori-isku fanialueelle ja Saint-Etiennessä puolestaan suoritettiin harjoitus, jossa terroristit yrittivät kemiallista iskua.

Saksassa on perustettu Pariisin terroritekojen jälkeen uusi terrorismin vastainen poliisin erikoisyksikkö BFE+ Beweissicherungs- und Festnahmeeinheit plus. Ennen uuden yksikön perustamista Saksan sisäministeriö totesi, että poliisin koulutus ja aseistus eivät olleet riittävällä tasolla laajamittaisen terrori-iskun torjumiseen.

Suomessa poliisi ei ole perustanut varsinaista uutta terrorismin vastaista yksikköä. Välineistöä ja kalustoa on kuitenkin päivitetty lisärahoituksen turvin operatiivisen suorituskyvyn parantamiseksi.

Poliisihallitus on yhdessä muiden viranomaisten kanssa luonut pysyvät yhteistoimintarakenteet, joiden puitteissa reagoidaan mahdolliseen terrori-iskuun Suomessa. Käytännössä tämä tarkoittaa sitä, että iskun tapahtuessa eri viranomaiset tietävät, mitä niiden vastuulle kuuluu.

Harjoittelussa viranomaisten välisen kommunikaation toimivuuteen on kiinnitetty erityistä huomioita.

Terrori-iskuun varautumisessa poliisi korostaa ennalta ehkäisevän työn merkitystä.

”Vaikka kehitetään ja harjoitellaan terroritekoon liittyvää toiminnallista vastetta, pitkään on jo tehty työtä väkivaltaisen radikalisoitumisen tunnistamiseksi”, Savolainen sanoo.

Keskusrikospoliisiin on perustettu uhka-arvioryhmä, joka auttaa löytämään väkivaltaisia riskihenkilöitä. Oppia on haettu Saksasta, Hollannista ja Ruotsista.

”Poliisi pyrkii sekä itsenäisesti että muiden viranomaisten avulla tunnistamaan niin sanottuja heikkoja signaaleja, jotta vakavia tapahtumia voitaisiin ehkäistä.”